CELEX: 62007CJ0411
Обща митническа тарифа
Комбинирана номенклатура
Тарифно класиране
Позиции 8541, 8542 и 8543
Оптрони

Преюдициалното запитване се отнася до тълкуването на позиции 8541, 8542 и 8543 от Комбинираната номенклатура, намираща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (
ОВ L 256, стр. 1
; Специално издание на български език, 2007 г., глава 2, том 4, стр. 3), изменен с Регламент (ЕО) № 1832/2002 на Комисията от (
ОВ L 290, стр. 1
, наричана по-нататък „КН“).
Запитването е отправено в рамките на спор между учредено съгласно нидерландското право дружество, наричано от препращащата юрисдикция „X BV“ (наричано по-нататък „X“) и Staatssecretaris van Financiën (държавен секретар по финансите) относно тарифното класиране на оптрони.
Правна уредба
Въведената с Регламент № 2658/87 КН се основава на изготвената от Съвета за митническо сътрудничество, понастоящем Световна митническа организация, Хармонизирана система за описание и кодиране на стоките, установена с международната конвенция, сключена в Брюксел на 14 юни 1983 г., одобрена от името на Европейската общност с Решение 87/369/ЕИО на Съвета от (
ОВ L 198, стр. 1
; Специално издание на български език, 2007 г., глава 2, том 3, стр. 199). Тя възприема шестцифрените позиции и подпозиции от посочената хармонизирана система, като само седмата и осмата цифра са подразделения, присъщи за самата КН.
Приложимата редакция на КН към момента на обстоятелствата по главното производство е тази, която се съдържа в приложение I към Регламент № 1832/2002.
Раздел ХVI от КН включва две глави, сред които глава 85, озаглавена „Електрически машини и апарати, електроматериали и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати“. Тази глава съдържа по-конкретно следните позиции и подпозици:
„8541Диоди, транзистори и подобни полупроводникови елементи; фоточувствителни полупроводникови елементи, включително фотоволтаични клетки, дори монтирани в модули или сглобени в панели; светодиоди; монтирани пиезоелектрически кристали:
[…]
—
Полупроводникови фоточувствителни елементи, включително фотоволтаични клетки, дори монтирани в модули или сглобени в панели; светодиоди:
— —
Светодиоди, включително лазерните диоди
— —
Други
[…]
8542Електронни интегрални схеми:85421000
—
Карти, съдържащи електронни интегрални схеми („интелигентни карти“)
—
Монолитни интегрални схеми:
— —
Цифрови:
[…]
— —
Други:
[…]
— — — —
Схеми за контрол и управление
— — — —
Интерфейсни схеми; интерфейсни схеми, способни да изпълняват контролни и управляващи функции
[…]
8543Електрически машини и апарати със специфична функция, неупоменати, нито включени другаде в настоящата глава:
[…]
— —
Други:
[…]
— — — —
Други
[…]“
В забележки 2 и 5 от раздел XVI на КН се уточнява:
„2.
Като се имат предвид разпоредбите на забележка 1 от настоящия раздел и забележка 1 от глава 84 и от глава 85, частите за машини (с изключение на частите за артикулите от №№ 8484, 8544, 8545, 8546 или 8547) се класират съгласно следните правила:
а)
частите, представляващи артикули, включени в някоя от позициите на глави 84 или 85 (с изключение на №№ 8409, 8431, 8448, 8466, 8473, 8487, 8503, 8522, 8529, 8538 и 8548), се класират в тази тарифна позиция, независимо от машината, за която са предназначени;
б)
частите, различни от посочените в буква а), които са изключително или главно предназначени за една определена машина или за няколко вида машини от една и съща позиция (дори и от №№ 8479 или 8543), се класират в позицията, съответна на тази или на тези машини или според случая, в №№ 8409, 8431, 8448, 8466, 8473, 8503, 8522, 8529 или 8538; но частите, предназначени главно, както за артикулите от № 8517, така и за артикулите от №№ 8525 до 8528, се класират в № 8517;
в)
останалите части се класират в №№ 8409, 8431, 8448, 8466, 8473, 8503, 8522, 8529 или 8538 според случая, или в краен случай в №№ 8487 или 8548.
[…]
5.
За приложението на предходните забележки терминът „машини“ включва машините, апаратите, устройствата и различните приспособления, посочени в позициите на глави 84 или 85.“
Спорът по главното производство и преюдициалните въпроси
През 2003 г. Inspecteur van de Douane издава на X четиринадесет обвързващи тарифни информации относно оптрони.
Както е видно от преписката, оптроните са устройства, предназначени да осигурят галванично отделяне. Галваничното отделяне е изолация, която възпрепятства директното преминаване на електрически ток между съседни електронни схеми. Оптронът позволява такава изолация между предаващата схема и приемащата схема, като първо с помощта на светодиод („light emitting diode“, наричан по-нататък „LED“) превръща електрическите сигнали от предаващата схема в светлинни сигнали, а впоследствие с помощта на детектор на светлина (съставен от светлинен диод или от фототранзистор) превръща светлинните сигнали в електрически сигнали в приемащата схема. Освен LED и детектор на светлина оптронът съдържа винаги пластмасов слой, който се характеризира с голямо електрическо съпротивление, но който пропуска светлинни сигнали. По този начин постъпващите електрически сигнали се пренасят от една електронна схема към друга, без тези схеми да са свързани помежду си чрез електричество.
Някои оптрони, сред които и пуснатите на пазара от X, съдържат и интегрална схема, посредством която излъчваните електрически сигнали се стабилизират и усилват.
Различните компоненти, описани по-горе, са вградени в пластмасов корпус.
Оптроните се използват широко в производството на много апарати и устройства, по-конкретно на съобщителни устройства, компютърно оборудване и промишлени машини.
В издадените на X обвързващи тарифни информации единадесет вида оптрони се класират в подпозиция 85414090, един вид — в подпозиция 85422960 и два вида — в подпозиция 85422970 от КН.
С решение от 17 ноември 2004 г. Inspecteur van de Douane оттегля посочените обвързващи тарифни информации, тъй като заключава, че всички спорни продукти трябва да се класират в подпозиция 85438995 от КН. След като X подава жалба по административен ред, той оставя в сила това решение.
С решение от 22 декември 2005 г. Rechtbank te Haarlem отхвърля подадената срещу последното решение жалба. Тази юрисдикция приема, че оптроните са апарати със специфична функция и трябва да се класират в подпозиция 85438995 от КН.
Като смята, че оптроните в никакъв случай не могат да попадат в позиция 8543, X подава касационна жалба пред Hoge Raad der Nederlanden.
Hoge Raad der Nederlanden отбелязва, че оптроните съдържат споменати в позиция 8541 от КН компоненти. Според тази юрисдикция се поставя въпросът дали класирането в позиция 8541 е възможно и когато оптронът съдържа схема, посредством която излъчваните електрически сигнали се стабилизират и усилват.
При тези обстоятелства Hoge Raad der Nederlanden решава да спре производството и да постави на Съда следните преюдициални въпроси:
„1)
Трябва ли оптико-електронен комутатор с пластмасов корпус, съдържащ не само [LED], пластмасов слой и детектор на светлина, но и усилвателна схема, да се разглежда като електрическа машина или апарат по смисъла на позиция 8543 от КН, когато този комутатор е предназначен да бъде внедрен по-конкретно в съобщителни устройства и компютърно оборудване, битова електроника и промишлени машини?
2)
В случай че става въпрос за част за машина, следва ли понятието за фоточувствителни полупроводникови елементи (включително фотоволтаични клетки, дори монтирани в модули или сглобени в панели), посочени в позиция 8541 от КН, да се тълкува в смисъл, че то обхваща и оптико-електронен комутатор като описания по-горе, или поради наличието на усилвателна схема подобен продукт трябва да се приема за електронна интегрална схема по смисъла на позиция 8542 от КН?“
По преюдициалните въпроси
С въпросите си, които следва да се разгледат заедно, препращащата юрисдикция иска по същество да установи дали оптрон, съдържащ усилвателна схема, попада в обхвата на позиция 8541 от КН в качеството на фоточувствителен полупроводников елемент, в обхвата на позиция 8542 от КН в качеството на електронна интегрална схема или в обхвата на позиция 8543 от КН в качеството на електрическа машина или апарат със специфична функция.
Според X оптроните, включително тези, които съдържат усилвателна схема, трябва да бъдат класирани в позиция 8541 от КН. Комисията на Европейските общности споделя това становище. За сметка на това нидерландското правителство смята, че оптрон, който е съставен не само от LED и от светлинни диоди, но и от усилвателна интегрална схема, трябва да бъде класиран в позиция 8543 от КН.
Следва да се припомни, че за да се гарантира правната сигурност и улесняването на проверките, решаващият критерий за тарифното класиране на стоките по правило трябва да се търси в техните обективни характеристики и свойства, определени в текста на позицията в КН и забележките към разделите или главите от нея (Решение от 18 декември 1997 г. по дело Techex,
C-382/95, Recueil, стр. I-7363
, точка 11, Решение от по дело Medion и Canon Deutschland,
C-208/06 и C-209/06, Сборник, стр. I-7963
, точка 34 и Решение от по дело Ecco Sko,
C-165/07, Сборник, стр. I-4037
, точка 27).
Позиция 8541 от КН се отнася по-конкретно до фоточувствителните полупроводникови елементи. Както е видно от акта за препращане и от представените пред Съда становища, оптроните безспорно представляват такива елементи.
Впрочем нидерландското правителство признава в писменото си становище, че оптроните без добавени схеми трябва да бъдат класирани в позиция 8541 от КН. Според правителството класирането на оптрон в тази позиция е невъзможно само когато той съдържа интегрална схема. То твърди, че оптроните, които съдържат интегрална схема, стабилизираща и усилваща излъчваните електрически сигнали, не могат да се приемат за обикновени фоточувствителни полупроводникови елементи.
В това отношение следва да се отбележи, че тарифното класиране на оптроните не може да се променя в зависимост от наличието или липсата на усилвателна интегрална схема. Всъщност не се оспорва, че внедряването на такава схема в оптроните е широко разпространена техника, чиято единствена цел е да осигури добро предаване на сигналите. Следователно наличието на посочената схема не изменя основно характеристиките и свойствата на оптрона в качеството му на фоточувствителен полупроводников елемент.
От посочените по-горе съображения следва, че оптроните попадат в обхвата на позиция 8541 от КН дори когато съдържат усилвателна схема.
Впрочем след като не се оспорва, че оптроните са фоточувствителни полупроводникови елементи, с оглед на техните характеристики, обобщени в точка 8 от настоящото решение, класирането им в позиция 8541 от КН се оказва по-присъщо и по-подходящо от класирането им в позиция 8542 от КН.
Накрая, противно на твърденията на нидерландското правителство, оптроните не могат да бъдат класирани в позиция 8543 от КН, независимо от точния им състав.
Всъщност тази позиция е приложима само когато не могат да се приложат останалите позиции от глава 85 от КН. От точка 24 на настоящото решение е видно обаче, че оптроните попадат в обхвата на позиция 8541 от КН дори когато съдържат усилвателна схема.
Във всеки случай оптроните биха могли да се класират в позиция 8543 от КН само ако имаха специфична функция. Следва да се отбележи обаче, че те трябва да се приемат по-скоро като части за машини, отколкото като „електрически машини и апарати със специфична функция“ по смисъла на позиция 8543 от КН. Всъщност, както отбелязва препращащата юрисдикция и както подчертава X, оптроните като такива не могат да работят пълноценно отделно от електрическия апарат, за който са предназначени.
Впрочем от забележка 2, буква а) от раздел XVI от КН е видно, че частите за машини, представляващи артикули, включени в някоя от позициите на глави 84 или 85 от КН, както в позиция 8541 в конкретния случай, се класират в посочената позиция, независимо от машината, за която са предназначени. Безспорно в забележка 2, буква б) от същия раздел се посочва, че частите за машини, които са предназначени изключително или главно за машини от една и съща позиция, се класират в позицията, съответна на тези машини. Налага се изводът обаче, че последното правило не може да се приложи за оптроните, тъй като те са предназначени за много видове машини и апарати, а не само за остатъчната категория машини и апарати, посочена в позиция 8543 от КН („Електрически машини и апарати със специфична функция, неупоменати, нито включени другаде в настоящата глава“).
С оглед на всички изложени по-горе съображения на преюдициалното запитване следва да се отговори, че КН трябва да се тълкува в смисъл, че оптронът попада в обхвата на позиция 8541 от нея, независимо от това дали включва или не усилвателна схема.
По съдебните разноски
С оглед на обстоятелството, че за страните по главното производство настоящото дело представлява отклонение от обичайния ход на производството пред препращащата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.

По изложените съображения Съдът (пети състав) реши:

Комбинираната номенклатура, намираща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, изменен с Регламент (ЕО) № 1832/2002 на Комисията от , трябва да се тълкува в смисъл, че оптронът попада в обхвата на позиция 8541 от нея, независимо от това дали включва или не усилвателна схема.

Подписи
(
*1
)	Език на производството: нидерландски.